**HELLENiQ ENERGY: Είκοσι υποτροφίες σε αριστούχους φοιτητές**

**για μεταπτυχιακές σπουδές σε Ελλάδα και εξωτερικό**

Για ενδέκατη συνεχή χρονιά η **HELLENiQ ENERGY** επιβραβεύει,στο πλαίσιο του προγράμματος **Εταιρικής Ευθύνης “Proud of Youth”**, έως **είκοσι (20) αριστούχους τελειόφοιτους και Απόφοιτους** Πανεπιστημίου που επιθυμούν να συνεχίσουν τις σπουδές τους **σε Ελληνικά και Διεθνή Πανεπιστημιακά Ιδρύματα** κύρους, εμπλουτίζοντας περαιτέρω τις γνώσεις τους με την **απόκτηση Μεταπτυχιακού Διπλώματος**.

Η **διαδικασία υποβολής των αιτήσεων** ξεκινά σήμερα Δευτέρα 10 Απριλίου, και θα ολοκληρωθεί την Κυριακή 7 Μαΐου 2023.

Οι επιστημονικοί τομείς για τους οποίους η **HELLENiQ ENERGY** θα προσφέρει υποτροφίες, είναι οι ακόλουθες τέσσερις:

* **Μηχανική και Ενέργεια**,
* **Ψηφιακός Μετασχηματισμός,**
* **Επιστήμες του Περιβάλλοντος,** και
* **Οικονομία και Διοίκηση.**

**Μέχρι σήμερα έχουν δοθεί 270 υποτροφίες για Ακαδημαϊκές σπουδές** σε αγγλόφωνα ή ελληνόφωνα προγράμματα σπουδών Ανώτατων Εκπαιδευτικών Ιδρυμάτων **σε Ελλάδα, Γαλλία, Γερμανία, Ελβετία, Ηνωμένο Βασίλειο, Ηνωμένες Πολιτείες Αμερικής, Καναδά, Νορβηγία και Ολλανδία**. Όλοι οι υπότροφοι του Ομίλου έχουν διακριθεί για τις άριστες επιδόσεις τους, τη συγκροτημένη προσωπικότητά τους και τους ξεκάθαρους στόχους που θέτουν, με αποτέλεσμα να γίνουν δεκτοί στα πιο διακεκριμένα πανεπιστήμια του κόσμου.

Η συγκεκριμένη πρωτοβουλία αποτελεί μια ιδιαίτερα **σημαντική δράση στο πλαίσιο της εταιρικής ευθύνης της HELLENiQ ENERGY**, επιβραβεύοντας διαχρονικά την Αριστεία και υποστηρίζοντας έμπρακτα την προσπάθεια των νέων ανθρώπων για μάθηση και εξέλιξη.

Για συμμετοχή στο πρόγραμμα και για περισσότερες πληροφορίεςεπισκεφθείτε την **ηλεκτρονική πλατφόρμα**[**https://scholarships.helleniqenergy.gr/**](https://scholarships.helleniqenergy.gr/) .

**Σχετικά με την HELLENiQ ENERGY**

Η HELLENiQ ENERGY, γνωστή μέχρι και πρόσφατα ως ΕΛΛΗΝΙΚΑ ΠΕΤΡΕΛΑΙΑ, είναι ένας κορυφαίος ολοκληρωμένος ενεργειακός Όμιλος στη Νοτιοανατολική Ευρώπη. Η εταιρεία ιδρύθηκε το 1998 και δραστηριοποιείται σε 6 χώρες, με χαρτοφυλάκιο που εκτείνεται σε όλη την ενεργειακή αλυσίδα αξίας.

Η HELLENiQ ENERGY προωθεί τον ενεργειακό μετασχηματισμό σε όλες τις αγορές της, αγκαλιάζοντας την καινοτομία και αναπτύσσοντας νέες πρωτοβουλίες. Κύριος στόχος της εταιρείας είναι να αποτελέσει τον κορυφαίο πάροχο ενεργειακών λύσεων χαμηλών εκπομπών άνθρακα, με ορίζοντα τη μείωση του αποτυπώματός της κατά 50% έως το 2030 και την επίτευξη μηδενικού ισοζυγίου εκπομπών έως το 2050.

H HELLENiQ ENERGY δραστηριοποιείται στην παραγωγή, εφοδιασμό και εμπορία ενέργειας, εστιάζοντας πλέον ολοένα και περισσότερο σε νέες, πιο καθαρές μορφές, καθώς και σε Ανανεώσιμες Πηγές Ενέργειας. To διαφοροποιημένο χαρτοφυλάκιο της εταιρείας, στο σύνολο της αλυσίδας αξίας πετρελαίου και φυσικού αερίου, περιλαμβάνει τη διύλιση, τον εφοδιασμό και εμπορία πετρελαίου και πετροχημικών προϊόντων, την έρευνα και παραγωγή υδρογονανθράκων και την εμπορία καυσίμων, ενώ παράλληλα αναπτύσσεται ραγδαία στις ΑΠΕ. Η εταιρεία, μέσω κοινοπραξιών και συμμετοχών, έχει σημαντική παρουσία επίσης στον τομέα της ηλεκτροπαραγωγής, καθώς και στην προμήθεια και εμπορία φυσικού αερίου και ηλεκτρικής ενέργειας.

Η HELLENiQ ENERGY τοποθετεί τον άνθρωπο στο κέντρο της επιχειρηματικής στρατηγικής της, έχοντας ως κύρια προτεραιότητα την εξασφάλιση μακροπρόθεσμης πρόσβασης στη βιώσιμη ενέργεια για όλους. Η εταιρεία ως βασικός επενδυτής, εργοδότης, αλλά και ενεργό μέλος της κοινωνίας, έχει σημαντικό κοινωνικοοικονομικό αποτύπωμα στις χώρες δραστηριοποίησής της, ενώ ταυτόχρονα φιλοδοξεί να είναι ένας σταθερά αξιόπιστος κοινωνικός εταίρος.